**Sandra Lied Haga** (født 1994) er en norsk cellist. Hun har vunnet flere nasjonale og internasjonale musikkonkurranser og debuterte i Wigmore Hall i London 12 år gammel.

Biografi
--------

Haga vokste opp på Blommenholm i Bærum som den yngste i en søskenflokk på fire. Tre år gammel begynte hun å spille cello på Bærum kommunale musikkskole. Siden det ikke fantes en cello som var liten nok for henne måtte hun i begynnelsen spille på en bratsj med lang pigg. Året etter begynte hun på Barratt Due Musikkinstitutt, og seks år gammel kom hun inn på talentskolen ved Barratt Due som den yngste noen sinne. Ved Barratt Due fikk hun Tove Sinding-Larsen og Ole Eirik Ree som cello-lærere. I tillegg fikk hun undervisning av Alf Richard Kraggerud, som er en av Nordens mest anerkjente fiolinpedagoger og talentutviklere.

Ti år gammel (2004) vant Haga sin første internasjonale musikkonkurranse da hun tok førsteplassen i *Tallinn Young Musician Competition* i Estland. Året etter vant hun førsteprisen og «Grand Laureate Prize» i *Heran International Cello Competition* i Tsjekkia. Senere har hun tatt ytterligere to internasjonale førstepriser i tillegg til en rekke norske priser.

Som tolvåring debuterte hun i Wigmore Hall i London. Femten år gammel (2009) begynte hun å studere med Truls Mørk ved Norges musikkhøgskole parallelt med studiene ved talentskolen. Fra 2014 studerte hun i tillegg med Lars Anders Tomter. Studieåret 2015/2016 tilbrakte hun i Berlin ved det nyopprettede Barenboim-akademiet i Berlin, der hun tok et ettårig diplomprogram med Frans Helmerson som lærer. Deretter fortsatte hun som masterstudent ved Norges musikkhøgskole med Thorleif Tedéen som lærer.

Etter debutkonserten i Wigmore Hall i London har Haga holdt konserter over hele Europa, i Jordan og i USA. Hun har vært solist med orkestre som Bergen Filharmoniske Orkester, KORK, Det Norske Kammerorkester, Orchestra di Padova e del Veneto, Sønderjyllands symfoniorkester og Tallinn Kammerorkester. Hun har også deltatt på en rekke musikkfestivaler, blant annet Festspillene i Bergen, Risør Kammermusikkfest og Oslo Kammermusikkfestival, og utenlandske festivaler som Sommets Musicaux i Gstaad og Verbier-festivalen. 

For det norske TV-publikummet er hun kjent blant annet fra programmet *Meisterklasse* der hun hadde Truls Mørk som sin veileder, og fra musikkonkurransen  *Virtuos*, hvor hun var i finalen to ganger; i 2010 og i 2012.

Haga spiller på en cello laget av Joannes Florenus Guidantus i 1730, utlånt av Dextra Musica.

Priser og utmerkelser
---------------------

* Vinner av Equinors millionstipend for klassisk musikk.
* Nominert til Spellemannprisen 2020 i klassen klassisk for albumet *Sandra Lied Haga*
* Vinner av Ungdommens Musikkmesterskap og Sparre-Olsen-konkurransen 6 ganger
* 1. pris og Virtuos-prisen i *Young Musician* i Tallinn (2004)
* 1. pris, Æresprisen, Bährenreiterprisen og EMCY-prisen i *Heran International Cello Competition* i Tsjekkia (2005)
* Ånun Rejs minnepris (2005)
* EMCY Art for Music Prize (2010)
* Laureate og vinner av *The International Chance Music Festival* i Moskva (2013)
* 1. pris i *Padova International Music Competition* i Padova (2014)
* En av 25 finalister i Tsjajkovskij-konkurransen i Moskva (2015)
* De unges Lindemanpris (2017)

Referanser
----------

1. 1 2  «Biografi». *Sandra Lied Haga*. Besøkt 3. september 2019. [*død lenke*]
2. 1 2  Holbæk-Hanssen, Hilde (10. oktober 2017). «Sandra Lied Haga ute i verden». klassiskmusikk.com. Arkivert fra originalen 19. september 2020. Besøkt 10. september 2019.
3. ↑  «Alf Richard Kraggerud». barrattdue.no. Besøkt 7. september 2019.
4. ↑  «Sandra Lied Haga». Sparebankstiftelsen. Besøkt 9. september 2019.
5. ↑  «NRK TV – Meisterklasse» **(norsk)**. 7. oktober 2012. Besøkt 9. september 2019. «Norsk underhaldningsserie. Ei stjerne - to kjempetalent - tre dagar. Cellisten Truls Mørk inviterer talenta Sandra Lied Haga og Brage Botn Seim til Saltö. Korleis er det å ha den verdskjende cellisten for seg sjølv på ei lita svensk øy i tre dagar? Og korleis er det å spele konsert for eit alt anna enn vanleg høfleg klassisk publikum? (6:7)»
6. ↑  «NRK TV – Virtuos» **(norsk)**. 18. mars 2012. Besøkt 9. september 2019.
7. ↑  «Joannes Florenus Guidantus». sparebankstiftelsen.no. Besøkt 10. september 2019.
8. ↑  «Millionstipend til Sandra Lied Haga • ballade.no». *ballade.no*. 27. november 2019. Besøkt 24. mars 2021.
9. ↑  Vedeler, Linda Marie (6. mars 2021). «Skal lede Spellemannprisen». *NRK*. Besøkt 24. mars 2021.
10. ↑  «Contestants» **(engelsk)**. tchaikovskycompetition.com. Besøkt 10. september 2019.

Eksterne lenker
---------------

* Sandra Lied Hagas offisielle hjemmeside (norsk)[*død lenke*]
* Sandra Lied Haga - Musikalske glimt 1998-2015